**TÁJÉKOZTATÁS**

**anyakönyvi ügyek intézéséhez**

***Elérhetőség:***

Az Anyakönyvvezető a Törteli Polgármesteri Hivatal, 2747 Törtel, Szent István tér 1. szám alatti épület 5. sz. irodájában található.

***Telefon:*** *+36 53 / 576-014*

***Anyakönyvvezető:***

|  |  |  |  |
| --- | --- | --- | --- |
| **Fehér Zsuzsánna** |  |  |  |
| e-mail: [feher.zsuzsanna@tortel.hu](mailto:feher.zsuzsanna@tortel.hu) |  |  |  |

***Ügyfélfogadás:***

*Hétfő: -*

*Kedd: 8:00-12:00 13:00 - 17:00*

*Szerda: -*

*Csütörtök: 8:00-12:00 13:00 - 16:00*

*Péntek: -*

***Elektronikus ügyintézés:***

Az anyakönyvi, a házasságkötési, valamint a bejegyzett élettársi kapcsolat létesítésére irányuló és a névváltoztatási eljárásokban nincs helye elektronikus ügyintézésnek.

Kivétel: az ügyfél, anyakönyvi kivonatának kiállítását elektronikus úton (ügyfélkapu) is kérelmezheti.

Anyakönyvezés: Az anyakönyvvezető a születést és a halálesetet a bejelentést követően, a házasságot pedig annak létrejöttekor anyakönyvezi.

1. ***Születés*** ***anyakönyvezése***

A születés anyakönyvezése a születés helye szerint illetékes hivatalban történik. A születést legkésőbb az azt követő első munkanapon kell bejelenteni. Ha a szülés intézetben történt, az intézet vezetője, ha intézeten kívül történt, a szülők vagy a szülésnél közreműködő orvos jelenti be.

**Szükséges iratok:**

**-** orvosi igazolás a gyermek születéséről

- szülők házassági kivonata

- szülők személyazonosító igazolványa és lakcímkártyája

- elvált vagy özvegy családi állapot esetén: válás vagy haláleset tényét tartalmazó anyakönyvi kivonat.

**Ha a szülők nem házasok:**

- teljes hatályú apai elismerő nyilatkozat, melyet anyakönyvvezetőnél, bíróságnál, járási gyámhivatalnál, konzuli tisztviselőnél, kell jegyzőkönyvbe, vagy közjegyzőnél közjegyzői okiratba foglalni.

- Ha az apai elismerő nyilatkozatot a gyermek születése előtt teszik, a fogantatás feltételezett és a szülés várható időpontját szakorvos által kiállított bizonyítvánnyal kell igazolni.

1. ***Házasságkötés anyakönyvezése***

A Törteli Polgármesteri Hivatal dísztermének befogadóképessége kb. 40 ülőhely és 40 állóhely.

**Kik köthetnek házasságot?**

Magyarországon házasságot csak férfi és nő köthet. Külön engedély nélkül minden cselekvőképes és nagykorú (18. életévét betöltött) magyar állampolgár. A 16 és 18 év közötti fiatalok házasságkötéséhez gyámhatósági engedély szükséges, mely a kiskorú állandó lakóhelye szerint illetékes járási gyámhatóságnál szerezhető be. Magyar állampolgár 16 éves kor alatt törvényes házasságot nem köthet.

**Szükséges iratok:**

**-** személyi igazolvány/ útlevél/ és lakcímigazolvány

- születési anyakönyvi kivonat

- elváltnak: a válás tényét tartalmazó házassági anyakönyvi kivonat vagy jogerős bírósági ítélet

- özvegynek: házastárs halotti anyakönyvi kivonata

- családi állapot igazolása

**Házasságkötés előtti teendők**

A házasulók a házassági szándékot személyesen jelentik be - legkorábban 1 évvel, de min. az esküvőt megelőzően 30 nappal -, erről az anyakönyvvezető jegyzőkönyvet vesz fel. (A 30 napos várakozási idő alól a jegyző indokolt esetben felmentést adhat. A felmentési kérelmet az anyakönyvvezetőnél kell benyújtani.)

A házasulók nyilatkoznak arról, hogy egymással házasságot kívánnak kötni és legjobb tudomásuk szerint házasságkötésüknek nincs törvényi akadálya. Nyilatkoznak továbbá a házasságkötés utáni névviselésről, és megállapodhatnak a születendő gyermekek családi nevében. A házasságkötés megelőző eljárásról készült jegyzőkönyv egy évig érvényes.

A házasság hivatali helyiségen kívüli, illetve hivatali munkaidőn kívüli megkötését a jegyző a szándék bejelentésétől számított 8 napon belül engedélyezi. (A kérelmet az anyakönyvvezetőnél kell benyújtani.)

**Kivel nem lehet házasságot kötni?**

Egyenes-ági rokonnal, testvérekkel, testvérek egyenesági, vér szerinti leszármazóival, a volt házastárs egyenesági rokonával, valamint örökbe fogadó az örökbe fogadottal.

**Hol házasodhatunk?**

Magyarország bármely házasságkötő termében. Mindenképpen célszerű tájékozódni az adott házasságkötőterem befogadóképességéről, és a várható költségekről, a Polgármesteri Hivatalok ugyanis maguk határozzák meg a szolgáltatások árait.

**Házasságkötés külső helyszínen**

Külső helyszínen házasságot kötni csak a jegyző előzetes engedélyével lehet (ha a helyszín alkalmas házasságkötésre és az eseményhez méltó körülményeket tudnak biztosítani), Törtel Község Önkormányzatának hatályos anyakönyvi rendelete alapján. Szabadtérre tervezett esküvőnél rossz idő esetére a házasságkötés lebonyolítására alkalmas helyiséget is meg kell jelölni a feleknek.

**Házasságkötés után a férj és a feleség házassági nevének lehetséges formái:**

Példa:

vőlegény születési neve: Kiss Pál

menyasszony születési neve: Nagy Mária

1. Kiss Pál - Nagy Mária

Születendő gyermekek lehetséges születési családi neve: Kiss, Nagy, Nagy-Kiss, Kiss-Nagy

2. Kiss Pál- Kiss Pálné

Születendő gyermekek lehetséges születési családi neve: Kiss

3. Kiss Pál – Kiss Pálné Nagy Mária

Születendő gyermekek lehetséges születési családi neve: Kiss

4. Kiss Pál – Kissné Nagy Mária

Születendő gyermekek lehetséges születési családi neve: Kiss

5. Kiss Pál- Kiss Mária

Születendő gyermekek lehetséges születési családi neve: Kiss

6. Nagy Pál – Nagy Mária

Születendő gyermekek lehetséges születési családi neve: Nagy

7. Kiss Pál – Kiss–Nagy Mária

Születendő gyermekek lehetséges születési családi neve: Kiss-Nagy, Kiss

8. Kiss Pál- Nagy–Kiss Mária

Születendő gyermekek lehetséges születési családi neve: Kiss, Nagy–Kiss

9. Nagy-Kiss Pál – Nagy Mária

Születendő gyermekek lehetséges születési családi neve: Nagy–Kiss, Nagy

10. Kiss-Nagy Pál – Nagy Mária

Születendő gyermekek lehetséges születési családi neve: Kiss-Nagy, Nagy

11. Kiss-Nagy Pál – Kiss-Nagy Mária

Születendő gyermekek lehetséges születési családi neve: Kiss-Nagy

12. Nagy-Kiss Pál – Nagy–Kiss Mária

Születendő gyermekek lehetséges születési családi neve: Nagy-Kiss

A doktori címek 2013. március 1-től nem jegyezhetők be az anyakönyvekbe - és a korábban már bejegyzettek sem szerepeltethetők - a továbbiakban az anyakönyvi kivonatokon sem. A változás nem érinti a személyazonosító okmányokat.

**Kiskorúak házasságkötése**

Kiskorúak házasságkötése előtt a lakóhely szerint illetékes Járási Gyámhivataltól előzetes házasságkötési engedélyt kell kérni. A Gyámhivatal által kiadott házasságkötési engedély a kiadásától számított hat hónapig érvényes.

**Külföldi állampolgár házasságkötése**

Külföldi állampolgár a házasságkötési szándékát – az illetékes külföldi hatóság (közjegyző, anyakönyvvezető) előtt tett, hitelesített és hiteles magyar nyelvű fordítással ellátott nyilatkozatával – írásban is megteheti.

**Tanúsítványt** kell hoznia a külföldi hatóságtól arról, hogy hazája törvényei értelmében házasságot köthet. A tanúsítványt kiállíthatja a külföldi állam vagy annak Magyarországi képviselete. A házasság csak abban az esetben köthető meg, ha annak sem a külföldi, sem a magyar jog szerint nincs akadálya. A tanúsítvány beszerzése alól a Pest Megyei Kormányhivatal - indokolt esetben – felmentést adhat (illetéke: 5.000.- Ft, melyet illetékbélyegben kell leróni).

Több ország már nem állít ki házassági tanúsítványt, ezért annak szükségességéről az anyakönyvvezető tud felvilágosítást adni.

**Felmentés tanúsítvány beszerzése alól**

Ha a nem magyar házasuló a tanúsítványt nem tudja beszerezni és annak bemutatása alól felmentést kér, az anyakönyvvezető a kérelemről jegyzőkönyvet vesz fel (5.000.- Ft-os illetékbélyeggel), és a házasságkötési szándék bejelentéséről készült jegyzőkönyvvel és a szükséges iratokkal együtt a felettes szervhez elbírálásra felterjeszti.

A külföldi fél állampolgárságát útlevéllel, személyi igazolvánnyal vagy állampolgársági bizonyítvánnyal igazolhatja.

Azonos állampolgárságú – nem magyar – házasulók az állampolgárságuk szerint illetékes, Magyarországon működő külképviseleti hatóságnál is házasságot köthetnek.

A házasságkötés során a házasuló anyanyelvét használhatja. Amennyiben a házasulók, tanúik vagy az anyakönyvvezető közül egy vagy több személy nem beszéli a többiek által beszélt nyelvet, tolmácsot kell alkalmazni. Tolmácsról a házasulandó feleknek kell gondoskodni. Nem lehet tolmács a házasuló és egyenesági rokona.

**Magyar állampolgár házasságkötése külföldön**

Magyarországon 2013. március 1-től nem kerül kiállításra házassági tanúsítvány. Arról, hogy egy külföldi házasságkötéshez milyen okiratokat kérnek, milyen fordítást fogadnak el, milyen felülhitelesítést igényelnek, a tervezett házasságkötés helye szerint illetékes külföldi anyakönyvvezető (más szerv) tud felvilágosítást adni.

Nőtlen/hajadon családi állapot igazolására a házasuló a polgárok személyi adatainak és lakcímének nyilvántartásából kérhető. Amennyiben a külföldi anyakönyvvezető tanúsítványt kér, az illetékes magyar konzuli tisztviselő igazolást ad ki arról, hogy Magyarország nem állít ki tanúsítványt.

**Házassági tanú**

Házassági tanú lehet minden nagykorú és cselekvőképes személy, aki érvényes személyazonosításra alkalmas igazolvánnyal rendelkezik. Külföldi állampolgárságú tanú esetén útlevélre, és amennyiben nem beszél magyarul, tolmácsra van szükség.

Nem lehet tolmács a házasuló és egyenesági rokona.

A tanú felkéréséről és a házasságkötésen való megjelenéséről a házasulók gondoskodnak.

1. ***Haláleset anyakönyvezése***

A haláleset anyakönyvezése a haláleset helye szerint illetékes anyakönyvi hivatalban történik meg. A halálesetet legkésőbb az azt követő első munkanapon kell bejelenteni. Az intézetben történt halálesetet az intézet vezetője jelenti be.

**Szükséges iratok:**

**-** halott-vizsgálati bizonyítvány (amennyiben azt a háziorvos állítja ki, hamvasztás esetén a helyileg illetékes PMKH Ceglédi Járási Hivatal Népegészségügyi Osztálya 2700 Cegléd, Kossuth tér 1. (korábban: ÁNTSZ) hozzájárulása is szükséges hozzá.

- az elhunyt születési anyakönyvi kivonata

- az elhunyt házassági anyakönyvi kivonata

- elvált családi állapotú elhunytnak a válásról szóló jogerős bírósági végzés vagy záradékolt házassági anyakönyvi kivonat

- özvegy családi állapotú elhunytnak a házastárs halotti anyakönyvi kivonata

- az elhunyt személyi igazolványa, lakcímigazolványa, vezetői engedélye, útlevele, tartózkodási engedélye

Anyakönyvezésre a felsorolt iratokat az elhunyt hozzátartozója, vagy a hozzátartozó által megbízott temetkezési ügyintéző adhatja át az anyakönyvvezetőnek, a bejelentésről jegyzőkönyv készül.

1. ***Anyakönyvi kivonat kiállítása, illetéke, egyéb eljárási illetékek***

Az Elektronikus Anyakönyvben bejegyzett adatokról az ország bármely anyakönyvi hivatalában kérhető kivonat kiállítása.

Az anyakönyvi kivonatok kiállítása (születési, házassági, haláleseti) 2017. március 16-tól illetékmentes.

1. ***Hazai anyakönyvezés***

Magyar állampolgár külföldön történt születésének, házasságkötésének, elhalálozásának, bejegyzett élettársi kapcsolat létesítésének hazai anyakönyvezése a Budapest Főváros Kormányhivatala Állampolgársági és Anyakönyvi Főosztály (1105 Budapest, Kőrösi Csoma Sándor út 53-55.) hatáskörébe tartozik. A hazai anyakönyvezést bármely anyakönyvvezetőnél, külföldön a magyar külképviseleti hatóságnál lehet kérni.

Az anyakönyvezéshez az eredeti idegen nyelvű okiratot és annak hiteles magyar fordítását (Országos Fordító és Fordításhitelesítő Iroda, Budapest, VI. Bajza u. 52.) kell csatolni. (A benyújtott iratokról célszerű hiteles másolatot készíttetni, mivel a benyújtott eredeti okiratokat az anyakönyvi irattárból nem lehet visszaadni!)

Hazai anyakönyvezés kérésekor minden esetben igazolni kell a magyar állampolgárságot, mely történhet:

- érvényes magyar személyazonosító igazolvánnyal

- érvényes magyar útlevéllel

- állampolgársági bizonyítvánnyal

**Születés hazai anyakönyvezése**

A születés hazai anyakönyvezéséhez szükséges iratok, adatok:

- jegyzőkönyv

- szülők magyar állampolgárságának igazolása

- külföldi születési anyakönyvi kivonat, hiteles magyar fordítással

- szülők házassági anyakönyvi kivonata vagy annak másolata

- a szülők személyi azonosítója

- az anya leánykori családi neve

- a gyermek származási helye

- házasságon kívül született gyermek esetében teljes hatályú apai elismerő nyilatkozat

A jegyzőkönyv valamennyi adatának a gyermek születésének időpontjában fennálló állapotot kell tükröznie.

**Házasság hazai anyakönyvezése**

A házasság hazai anyakönyvezéséhez szükséges iratok, adatok:

- jegyzőkönyv

- mindkét fél állampolgárságának igazolása (személyi ig., útlevél fénymásolata)

- a külföldi házassági anyakönyvi kivonat, hiteles magyar fordítással

- házasságkötés előtti családi állapot

- magyar állampolgár(ok) születési anyakönyvi kivonata vagy annak másolata

- házasság előtti elvált illetőleg özvegy családi állapot okirattal történő igazolása (jogerős bírósági ítélet vagy elhunyt házastárs halotti anyakönyvi kivonata)

- személyi azonosító

- a házastársak apjának családi és utóneve, anyja leánykori családi és utóneve

- feleség személyes nyilatkozata a házasságkötés utáni nevére vonatkozóan abban az esetben, ha a külföldi okirat nem tartalmazza ezt az adatot

- mindkét fél által aláírt nyilatkozat a születendő gyermek családi nevére vonatkozóan, ha a házastársak nem viselnek közös házassági nevet

A jegyzőkönyv valamennyi adatának a házasságkötés időpontjában fennálló állapotot kell tükröznie.

**Haláleset hazai anyakönyvezése**

Haláleset hazai anyakönyvezéséhez szükséges iratok, adatok:

- jegyzőkönyv

- az elhunyt magyar állampolgárságának igazolása

- külföldi halotti anyakönyvi kivonat, hiteles magyar fordítással

- születési anyakönyvi kivonat vagy annak másolata

- házassági anyakönyvi kivonat/bejegyzett élettársi kapcsolat anyakönyvi kivonat vagy annak másolata

- az elhunyt illetőleg házastársának személyi azonosítója

- az elhunyt anyjának leánykori neve

A jegyzőkönyv valamennyi adatának a haláleset időpontjában fennálló állapotot kell tükröznie.

1. ***Névviselés, névhasználat***

A magyar állampolgárok családi és utónevet viselnek. Az utónév legfeljebb két tagú lehet. Mindenki azt a nevet viseli, ami születése illetőleg házasságkötése révén megilleti, ettől eltérni csak az anyakönyvi ügyekért felelős miniszter (eljáró hatóság: Budapest Főváros Kormányhivatal Állampolgársági és Anyakönyvi Főosztálya, Névváltoztatási és Anyakönyvi Osztálya (1105 Budapest, Kőrösi Csoma Sándor u. 53-55.) engedélyével lehet. A névváltoztatási kérelem bármely Anyakönyvi Hivatalban benyújtható.

Külföldi állampolgárok, hontalanok névviselésével kapcsolatban állampolgárságuk illetőleg származási helyük joga az irányadó.

A név megváltoztatása névmódosítás illetőleg névváltoztatás útján történhet.

**Névmódosítás**

Anyakönyvvezetői hatáskörben:

Házassági név bármelyik anyakönyvi hivatalban kérelmezhető.

A névmódosítás illetéke 3.000.- Ft. Amennyiben a feleség vagy a férj visszaveszi születési nevét, és a házasság fennáll, mindkettőjük közös megállapodása is szükséges a születendő gyermekek családi nevére vonatkozóan.

**Névváltoztatás**

Családi és utónevek változtatása kérelemre az anyakönyvi szerv engedélyével történhet.

A névváltoztatási kérelem bármely anyakönyvvezetőnél benyújtható (nemcsak lakóhely szerint). Az anyakönyvvezető az adatok egyeztetése és a kérelmező aláírásának hitelesítése után továbbítja a kérelmet Budapest Főváros Kormányhivatal Állampolgársági és Anyakönyvi Főosztálya, Névváltoztatási és Anyakönyvi Osztálya (1105 Budapest, Kőrösi Csoma Sándor u. 53-55.) részére.

A névváltoztatási kérelem illetéke 10.000.- Ft, az eljárás ügyintézési határideje 45 nap. Az egy családhoz tartozó nagykorúak közös kérelme esetén az illetéket minden nagykorúnak külön-külön kell megfizetni. A névváltozás a kiskorúakra is kiterjed. A névváltozás a nagykorúakra csak akkor terjed ki, ha azt kérik.

A megváltoztatott név ismételt megváltoztatására irányuló kérelem illetéke 50.000.- Ft. Csak különös méltánylást érdemlő okból engedélyezhető újabb névváltozás az előző névváltozás hatályba lépésétől számított 5 éven belül.

Névváltoztatási okirat másolat illetéke 1.000.- Ft, másolat a BFKH Névváltoztatási és Anyakönyvi Osztálytól (1105 Budapest, Kőrösi Csoma Sándor u. 53-55.) kérhető.

Az illetéket illetékbélyeg formájában kell megfizetni, amely a Postahivatalokban szerezhető be.

1. ***Honosítás, visszahonosítás, állampolgárság***

2013. március 1-jétől az állampolgársági kérelmeket a fővárosi és megyei kormányhivatal járási (fővárosi kerületi) hivatalai vették át. (PMKH Ceglédi Járási Hivatal 2700 Cegléd, Kossuth tér 1.)